PARLAMENTUL ROMÂNIEI

CAMERA DEPUTAŢILOR

COMISIA JURIDICĂ,

DE DISCIPLINĂ ŞI IMUNITĂŢI

Bucureşti, 8.05.2002 

Nr. 204

R A P O R T

asupra proiectului de Lege pentru ratificarea Convenţiei între România şi Republica Arabă Egipt privind asistenţa judiciară în materie penală, transferul condamnaţilor şi extrădarea, semnată la Cairo la 28 iunie 2001.



În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege pentru ratificarea Convenţiei între România şi Republica Arabă Egipt privind asistenţa judiciară în materie penală, transferul condamnaţilor şi extrădarea, semnată la Cairo la 28 iunie 2001, trimis cu adresa nr.204 din 22 aprilie 2002, înregistrată sub nr.31/427 din 22 aprilie 2002.



Consiliul Legislativ a avizat favorabil proiectul de lege, conform  avizului nr.380 din 20 martie 2002.



Cu avizul nr.33/204 din 24 aprilie 2002, Comisia pentru politică externă a avizat favorabil proiectul de lege.



Comisia pentru drepturile omului, culte şi problemele minorităţilor naţionale a avizat favorabil proiectul de lege, în şedinţa din 8 mai 2002,  conform  avizului nr.25/244/2002.


Obiectul prezentului proiect de lege îl constituie ratificarea Convenţiei dintre România şi Republica Arabă Egipt privind asistenţa judiciară în materie penală, transferul condamnaţilor şi extrădarea.



Prin Convenţia supusă ratificării  se reglementează într-o manieră modernă relaţiile bilaterale de asistenţă juridică şi judiciară, soluţiile adoptate fiind în concordanţă cu cele din convenţiile internaţionale în materie. De asemenea, la încheierea acestei Convenţii  s-au avut în vedere principiile consacrate de practica internaţională, inclusiv practica actuală a României în domeniile respective.



Potrivit prevederilor art.60 din Regulamentul Camerei Deputaţilor, Comisia juridică, de disciplină şi imunităţi a examinat proiectul de lege în şedinţa din 8 mai 2002.



La dezbaterea proiectului de lege, a participat, din partea Ministerului Justiţiei, doamna Cristina Luzescu  - secretar de stat.



La lucrările comisiei au fost prezenţi  20 de deputaţi, din numărul total de 23 de membri ai comisiei.



Ca urmare a punctelor de vedere exprimate de către membrii  Comisiei juridice, de disciplină şi imunităţi şi de către reprezentantul Ministerului Justiţiei cu privire la ratificarea acestei convenţii, s-a hotărât, în unanimitate, să se propună plenului Camerei Deputaţilor spre dezbatere şi adoptare proiectul de Lege pentru ratificarea Convenţiei între România şi Republica Arabă Egipt privind asistenţa judiciară în materie penală, transferul condamnaţilor şi extrădarea, semnată la Cairo la 28 iunie 2001, în forma prezentată de iniţiator.



În raport de obiectul şi conţinutul său, proiectul de lege face parte din categoria legilor ordinare.

PREŞEDINTE, 
dr. Ionel OLTEANU
consilier

Diaconu Dumitra

